Guidar_2/REV.2.txt

1:Aver ɗereweləŋ aza maslay net kretiyenɗe na Efesus: Ɗəf məs dərme ngərzleɗ aza van dəzəŋ buhul, məs dədadaw aweleŋgit pitirleɗ buhul, məlewit aza təbəs na meleŋge amna:
2:Nəsənək wəza noko, də wəzəm saha noko, də an kədaw ɓəsa. Nəsənka kəɓap na wəɓəs wənnet ɗii mbreyit ɓa, ya kəslak wən net ɗii məzu ɗiyən zit na masləŋɗeŋ, amma masləŋɗeŋ ɓa, kərəhək wənnan na məwaŋ tepelkeŋ.
3:Nok na kəɓəsəka, kəzəmək saha viwa, də as pak kənzok geslne ɓa.
4:Amma wən nok taya makrawa, vi istat də əŋgla naw va an dabəŋ ɓa.
5:Aɗumon əza məs kəzə ki tive, apan mambray noko, adaw va məs kədaw dabəŋ. An kəzaɓan makrok ɓana, wanəzawrəhko, wanəgəm zəga naɗi pitirla nok sə gəlani say an kətubika.
6:Amma wən ana zok na, kəzelik wəza net Nikolawiɗe, va naw bo nəzel wəza net diiɗa.
7:Ɗəf məs də sləman pak dəpprəm lewlewi, an məs Əmpəs adawnah sit kretiyenɗe. Ɗii məs dədayaŋ ki wənnəs pak wanəpsit tive nawzəm uwa na wəlaŋga na zeŋgille, ana waleŋgit wəleŋɗe na guli na Maŋgəlva.
8:Aver aza maslay net kretiyenɗe na Samirna: Ɗəffan dabəŋ ndəni bayma, amna: Ɗəf məs dəmtə asilik səkəti əmta.
9:Nəsənək bonoy noko də saha noko, amma məs arya kənani, nəsənək mbrayen net ɗii məs dədaw ɗiyən zit va Yahudiyenɗe adawpeleŋ akoko, amma Yahudiyenɗeŋ ɓa, net ɗii məsbanən Satan nəŋgə.
10:Kədaw geslne'eŋ vi bonoy məs dədaw rəhkum ɓa. Apprəma, Satan wasluko wasget ɗii meɓɓet sə walaŋkum diiɗa a daŋgay hagap pay klaw. Asok də goŋga hagap wəmta noko, wapsuk mətər kiya na zeŋgille.
11:Ko naway pak də sləman napprəm mogoni, dəpprəm an Əmpəs adawnah sit kretiyenɗe. Ɗii məs dədayaŋ ki wənnəs pak wəmta ma sula'ən arih na ɓa.
12:Aver wənnəŋ aza maslay net kretiyenɗe na Pergamus: Ɗəf məs də kafahi man sula gən pak amna:
13:Nəsənək atəki va kədaw soko, atəki na suwa na məlĩ na Satan kənani, kərmak iya nawa, kəpan wətaf məs kətafu ɓa, ko pay məbay Antipas məgəɗ saydawa akaw də goŋga awalaŋkum atəki məs Satan asani.
14:Amma əntat də wən suɗike akoko, istat dit ɗii məs dədasbanən wən məs Balama adarba annan da, məs dərban sən Balak kaw mbəɗet kirtit Israyel dəɗɗaŋ gən mambray dəzəmaŋ gən zəga mətaw wəlan ama tuya, də wəɗɗa mana'a.
15:Əmpa bo istat dit ɗii anok da məzəsbanən zəga narba net Nikolawiɗe.
16:Akpaŋ səza mambray nani. An vaski ɓana, əntatə zaw azok də kakara, wanəgay dit ɗii neti də kafahi sə barawa.
17:Ɗəf məs də sləmani dəpprəm mogoni, dəpprəm an məs Əmpəs adawnah sit kretiyenɗe: Ɗii məs dədayaŋ ki wənnəska, wanəpsit manu an məs məɗaman, də gərəm an babara. Aka gərəm nani məver iya an meleketeni, an məs ɗəf asəna ɓa, say ɗəf məs dərahə.
18:Aver aza maslay net kretiyenɗe na Tiyatira: An Wətən Maŋgəlva* adawnaha, haran tay va anzil offo, tələn tay va təbəs peppreŋ məzu wiɗe.
19:Nəsənək wəza noko, də əŋgla noko, də goŋga noko, də wəza nok məs kədaɗɗa də an kədaw ɓəsa. Nəsənək wəza nok məs kakaŋ metiŋgini dayki an dabəŋ.
20:Amma əntat də wən akoko, an məs kəppat ɗak məs adawyaŋ na Zezabel məzu ɗi zət va məs kleŋ na Maŋgəlva, tatərban zəga naw zet ɗii na wəza nawa, də wəɗɗa mana'a də wəzəm slu mətaw wəlan ama tuya.
21:Nəpəl sətək tive tətubi gəni, amma təŋgəm kaw tubi aka wəɗɗa mana'a nat ɓa.
22:Vini wanəvoŋgət gbəgba'a məzəɗɗaŋ mana'a dəndət pak wanəgil adəv bonoy metiŋgin, say an apanənək wəza məs adaɗɗaŋ dənta.
23:An day bo wənnabay kirtət dəmtaŋ gəni, kretiyenɗe pak wasənən na əntə ɗəf məsən wəɗum na makret ɗiiyi, də an məs adaŋglaŋ pakə. Wanəfaɗsən ko naway va wəza məs agəɗə.
24:Amma azokum munokum məs kəmbraŋ kretiyenɗe na Tiyatira, munokum məs kasbanən wən məs mərban mbraynəŋ ɓa kəŋkə, munokum məs kəsənən wəsən an kpukpum na Satan ɓaŋ ka, nənah sukum na, nəɗi sukum na zəga gakdak akokum ɓa.
25:Amma say mərma wən məs kərəhaŋ ɓəlɓələ, hagap pay nədazawa.
26-28:Ɗii məs dədayaŋ kiyən də wəsban an dəslə də wəɗɗa an məs nəŋgələ ha wəgrak nani, wanəpsit sembe an məs nərahsən kiyu səza Affuwa, wanəpsit sembe aket ɗii na dəlva, wateɗin də zleŋge na təbəza, waŋgrofoŋ va ɗak təda ngrof mesteɓeɗ na dəlva. Vas bo wanəpsit ngərzla an baŋgay naba pumpum.
29:Ɗəf məs də sləman napprəma, dəpprəm mogoni, an məs Əmpəs adawnah sit kretiyenɗe.